  Туспуктэм: Руслан Нуриахметов Наталия Сильвестрова 0+ 10-тӥ тулыспалэ «Пельняньлэн дунневыл нуналэз» фестивальын «Пельняньлэсь салам!» акция (0+) радъяськоз. Куноос эшъёссылы, ӵыжы-выжыоссылы, яратонооссылы праздниклы сӥзем открытаос дунтэк келяны быгатозы. Со сярысь элькун тӧролэн но кивалтэтлэн пресс-службазы ивортӥз. Почта пункт 12 часысен 16 часозь ужалоз. Открытаос быризы ке, акция вазьгес йылпумъяськыны быгатоз Радъясьёс куать пӧртэм орткрыткаос дасязы, тиражзы – 3 сюрс 500 экземпляр. Соосты Россиысь почталэн шатёраз дунтэк басьтыны, гожтыны но почта ящике лэзьыны луоз. Почтаын ужасьёс открыткаез басьтӥсьлэсь индекссэ шедьтыны но адресэз шонер гожтыны юрттозы. Котькуд куно кык гинэ открытка келяны быгатоз. Соос вылэ удмурт но ӟуч кылын «Пельнянлэн нуналэз» гожтэмен нимысьтыз штемпель пуктыны луоз. Озьы ик вань мылкыд карисьёс фотозонаын чебер туспуктэм лэсьтыны быгатозы. Тодэ вайытом, туэ «Пельняньлэн дунневыл нуналэз» фестиваль (0+) 5-10 тулыспалэ ортчоз. Со улсын семьяослы «Мынам семьяе – мынам узырлыке» фотоконкурс (0+) мынэ ни, 10-тӥ тулыспалэ PelmenRun тол бызьылон (0+) но тол чорыганъя «Шудо визнан» чемпионат (0+), видеороликъёсъя «Кибашлы усточиос» (0+) но муниципал кылдытэтъёс куспын «Азьлозэ малпаса» (0+) вожвылъяськонъёс, Пельнянь кубок понна КВН шудон (6+), ӵужонболъя ӵошатсконъёс, Удмуртилэн историез сярысь визьбур шудон но элькунысь дано интыосъя квест радъяськоз, арня ӵоже кафеосын но ресторанъёсын нимысьтыз меню ӵекто. Тегъёс: Пельняньлэндунневылнуналэз удмуртоткрытка почта Удмуртия Ижкар  